**Handlingsplanen er vedtatt i skolens samarbeidsutvalg den 8.juni 20, med åpning for evt innspill fra elevrådet innen høstferien, fordi er ikke fikk behandlet planen p.g.a. coronasituasjonen. Illustrasjoner kommer.**

**HANDLINGSPLAN FOR TRYGT OG GODT SKOLEMILJØ.**

**VAULEN SKOLE**

**Denne handlingsplanen er til bruk for foresatte og ansatte ved Vaulen skole for å sikre elevene retten til et trygt og godt skolemiljø.**

**Opplæringsloven, kapittel 9A**

**Handlingsplan for et trygt og godt skolemiljø beskriver hvordan Vaulen skole skal arbeide for å skape et trygt og godt skolemiljø og følge opp meldinger om krenkelser og mobbing. Handlingsplanen bygger på**

* **Opplæringslovens kapittel 9A som omhandler elevens rett til et trygt og godt skolemiljø og håndtering av det som oppleves som et skolemiljø som ikke er trygt og godt.**
* **Stavanger kommunes kvalitetsplan for skole: verdiene og prinsippene som kjennetegner stavangerskolen.**
* **Skolens plan for sosial kompetanse og plan for medborgerkompetanse og sosialt medansvar, som skal gi elevene et grunnlag for å bidra til et trygt og godt skolemiljø.**
* **Skolens trygghets- og trivselsreglement.**

**Rett til et trygt og godt skolemiljø**

Alle elever har rett til å ha et trygt og godt skolemiljø som fremmer helse, trivsel og læring.

Det er elevenes egen opplevelse av hvordan de har det på skolen, som er avgjørende.

Ta kontakt med kontaktlærer hvis du er bekymret for ditt barns skolehverdag.

**Skolens aktivitetsplikt**

**Alle ansatte skal:**

* Følge med på at elevene har det det trygt og godt på skolen.
* Gripe inn og stoppe uønsket atferd.
* Varsle rektor og eventuelt skoleeier (jfr kap 9A-5)
* Undersøke saken.
* Utarbeide en aktivitetsplan og sette inn tiltak i samarbeid med skolens ledelse.

På Vaulen skole tar vi alle henvendelser fra elevene eller foresatte seriøst og følger dem opp. Oftest kan henvendelsen handle om en enkelthendelse (for eksempel en krangel) og vi følger opp med samtaler med elever og andre aktuelle for å undersøke om det kan være noe mer.

Dette loggføres og følges opp videre hvis det ikke løser seg der og da. Foresatte vil alltid være informert om hva vi gjør.

**AKTIVITETSPLAN**

**Som elev/foresatt kan du velge om du tar saken til kontaktlærer eller skolens ledelse. Kontaktlærerne, avdelingslederne og rektor har like rutiner for hvordan disse sakene håndteres. Dersom du melder fra om at ditt barn ikke har det trygt og/eller godt på skolen kan du forvente at skolen tar tak i saken, undersøker og lager aktivitetsplan med tiltak hvis undersøkelsene viser at retten til et trygt og godt skolemiljø er brutt.**

Hele personalet ved Vaulen skole og SFO arbeider målrettet for at alle elevene skal ha et trygt og godt skolemiljø. Av ulike årsaker kan elever likevel oppleve å ikke ha det trygt og godt på skolen. Elevens subjektive opplevelse og elevens stemme er gjeldende for skolens videre undersøkelser og oppfølging.

Både den som har utarbeidet planen og rektor signerer aktivitetsplanen. Kopi av planen sendes hjem til foresatte. Skolen er i dialog med eleven og foresatte under hele prosessen fra utarbeiding av plan til evaluering av tiltak.

Aktivitetsplanen vil blant annet inneholde følgende punkter:

* Beskrivelse av problem. Undersøkelser og registrering av hendelser.
* Konkrete tiltak ut fra bakgrunn og undersøkelser i saken hvis retten til et trygt og godt skolemiljø er brutt.
* Når tiltakene skal gjennomføres.
* Hvem som er ansvarlig for gjennomføringen av tiltakene.
* Dato for evaluering av tiltakene sammen med elev/foresatte.

Elevens stemme og foresattes samarbeid er viktig for hvilke tiltak som iverksettes og vil påvirke tiltakene som har til hensikt å gjenopprette elevens trygge og gode skolemiljø.

Skolen har fem arbeidsdager på å sette i gang arbeid med å lage en aktivitetsplan for elever som ikke har fått oppfylt retten til et trygt og godt skolemiljø. Ved behov vil skolen innkalle ekstern kompetanse som kan bistå i arbeidet (for eksempel Lenden, PPT).

**SKJERPET AKTIVITETSPLIKT**

Lovverket innehar også en bestemmelse om skjerpet aktivitetsplikt dersom en elev opplever å bli krenket av voksne på skolen.

I praksis betyr det at alle som arbeider i skolen må være åpne for at dette kan forekomme, bevisst eller ubevisst. De voksnes lojalitet må gå i elevens favør. Ingen som arbeider eller utfører en tjeneste på skolen skal kunne snu seg vekk dersom en elev utsettes for krenkende handlinger fra en annen voksen på skolen. De ansatte på Vaulen skole plikter å varsle rektor umiddelbart, og rektor skal videre varsle skoleeier (skolesjefen). Ledelsen ved Vaulen skole har interne rutiner for hvordan vi skal håndtere slike saker. Alle parter skal uttale seg.

**Melde saken til fylkesmannen**

Dersom foresatte mener at skolen ikke har gjort nok for å stoppe krenkelser, kan dere melde saken til fylkesmannen. For at fylkesmannen skal vurdere saken, gjelder følgende:

* Den må være tatt opp med rektor på skolen.
* Det må ha gått minst en uke fra saken ble tatt opp med rektor.
* Saken må gjelde skolemiljøet på den skolen eleven går på nå.

Foresatte kan uansett ta kontakt med fylkesmannen hvis man lurer på noe.

Kontaktinformasjon​ ​til​ ​Fylkesmannen​ ​i​ ​Rogaland​ ​er​ ​lagt​ ​ut​ ​på deres hjemmeside:

<https://www.fylkesmannen.no/nb/Rogaland/Prosjekt/Trygt-og-godt-skolemiljo/?id=108340>

**FOREBYGGENDE ARBEID**

**Gode relasjoner.**

Barn og unge har et grunnleggende behov for å bli sett, oppleve tilhørighet, oppleve mestring og utvikle seg. Gode relasjoner mellom voksne og barn er helt sentrale byggeklosser i arbeidet med å skape både trygghet, trivsel og læring.

Godt samarbeid og gjensidig tillit mellom skolen og foresatte er også veldig viktig for barnets opplevelse av trygghet og trivsel på skolen.

**Relasjonen mellom ansatt og elev er spesielt viktig:**

 Ansatte på skolen er tydelige voksne som elevene kan ha tillit til.

Den voksne

* har en væremåte som kombinerer varme og kontroll.
* setter klare og forutsigbare grenser.
* er imøtekommende og åpen overfor eleven.
* er rettferdig og konsekvent.
* viser forståelse og empati overfor elevene.
* er til å stole på, holder avtaler og følger opp avtaler.
* ser og bekrefter elevene som enkeltindivider.
* tar seg tid til å lytte til eleven.
* følger opp aktivitetsplikten for et trygt og godt skolemiljø.

**Relasjonen mellom elev og elev:**

Vi forventer at elevene våre behandler alle medelevene sine på en respektfull måte. Elevene skal ta vare på hverandre, vise hensyn, og ha respekt for hverandre.

Vår elev

* snakker fint om og til andre medelever og voksne på skolen.
* evner å si unnskyld dersom en ikke har vært grei mot andre.
* lar andres eiendeler være i fred.
* inviterer medelever inn i lek og sosialt samvær på skolen.
* er greie med hverandre på nettet.
* passer på at alle har noen å være sammen med.
* gir beskjed til voksne hvis medelever blir behandlet dårlig.

**Relasjonen mellom ansatt og foresatt:**

Relasjonen mellom ansatte og den enkelte elevs foresatte er preget av gjensidig respekt, tillit og samarbeidsvilje.

Ansatte og foresatte

* snakker fint om og til hverandre.
* gir hverandre viktig informasjon.
* har et felles ansvar for at det blir etablert et godt forhold. Vi skal tåle å snakke om det som er vanskelig. Vi har lav terskel for informasjon begge veier om hendelser som berører grupper eller enkeltelever innenfor taushetspliktens rammer. I de vanskelige sakene skal vi søke å være konstruktive i vårt felles mål om barnas sosiale- og faglige utvikling.
* foretrekker vi å møtes i kompliserte saker, da e-postkorrespondanse og telefon kan føre til unødvendige misforståelser.

**Klasse- og skolenivå.**

* Tydelig klasseledelse (Vaulenstandarden), konsekvenstrapp ved uønsket adferd.
* Elevsamtaler, utviklingssamtaler, foreldremøter.
* Fadderordning, trivselsagenter og miljøtiltak i friminutt. Fellesaktiviteter på trinn. ZERO-timer og logg.
* Årstidsgrupper og vennegrupper.

|  |
| --- |
|  |

**Kartleggingsverktøy på Vaulen skole:**

Spekter (per juni 2020 ikke i bruk. Datatilsynet vurderer personvernshensyn. Andre kartleggingsverktøy vurderes hvis Spekter ikke blir tilgjengelig).

Spekter brukes jevnlig på skolen for å følge med på utviklingen av læringsmiljøet. Kartleggingsverktøyet kan også brukes for å avdekke forhold knyttet til læringsmiljøet ved mistanke eller varsling om f.eks. mobbing. Ved å bruke Spekter får vi mange opplysninger om både mobbing, uro i klassen, popularitet, maktrelasjoner, grupperinger og holdninger. Dette kan være viktig informasjon når vi skal forstå en mobbesak og gjennomføre tiltak. Undersøkelsen er et varslingssystem for elever som ikke opplever at de har et trygt og godt skolemiljø, og et nyttig verktøy for å hente ut positiv informasjon om arbeidet som har blitt gjort for å bygge et godt læringsmiljø.

Elevundersøkelsen fra Utdanningsdirektoratet Blir gjennomført på 7. trinn.

Observasjoner og elevsamtaler

Vi bruker observasjon og loggføring for å følge med på klassemiljø. Vi har ulike observasjonsskjema vi bruker.

Kartlegginger

Kartlegging av det sosiale samspillet i klassen. Relasjonskartlegginger, elev-elev og elev-voksen.

På nullmobbing.no finner du informasjon om:

* Hvilke rettigheter elever og foreldre har.
* Hva man kan gjøre hvis man opplever mobbing.
* Hvem man kan ta kontakt med.
* Hvordan melde fra om mobbing.